b'\n_START_ARTICLE_\nPostament\n_START_PARAGRAPH_\nPostament er i heraldikken forskjellige typer figurer som skjoldets underkant kan st\xc3\xa5 p\xc3\xa5 eller sveve rett over. Samtidig er det da vanligvis ogs\xc3\xa5 skjoldholdere som st\xc3\xa5r p\xc3\xa5 dette postamentet. Postamentet kan v\xc3\xa6re en fast del av et v\xc3\xa5penskjold, men kan ogs\xc3\xa5 v\xc3\xa6re et rent dekorativt element i en v\xc3\xa5penavbildning, i et ikke-heraldisk segl eller i en annen framstilling._NEWLINE_Et postament kan v\xc3\xa6re en bygningskonstruksjon, en kartusj, en grassbakke, et fjell, b\xc3\xb8lger, liggende dyr, milit\xc3\xa6re v\xc3\xa5pen, redskaper og andre grafiske figurer. Postamentet er vanligvis avbildet noks\xc3\xa5 naturalistisk og ikke i streng heraldisk stil. P\xc3\xa5 eller inntil postamentet kan det v\xc3\xa6re plassert ordenskjeder og flagrende b\xc3\xa5nd med motto skrevet p\xc3\xa5._NEWLINE_Enkle postamenter forekommer i senmiddelalderen, men fra 1700-tallet ble de stadig mer kompliserte og kunstferdige. Postament finnes i noen adelsv\xc3\xa5pen fra unionstiden med Danmark, men er ellers lite brukt i Norge \xe2\x80\x93 og finnes ikke i riksv\xc3\xa5penet, kongev\xc3\xa5penet eller kommunev\xc3\xa5pnene._NEWLINE_B\xc3\xa5de i Islands riksv\xc3\xa5pen og i nabolandenes kongev\xc3\xa5pen brukes postament. Vi kan ogs\xc3\xa5 i Norge finne noen utgaver av det gamle dansk-norske unionsv\xc3\xa5penet med de to villmennene som st\xc3\xa5r p\xc3\xa5 former for postament. Vi ser en god del bruk av postament i mange ikke-europeiske riksv\xc3\xa5pen og i engelsk heraldikk._NEWLINE_Et postament regnes som skjoldenes ytre utstyr og er blant de s\xc3\xa5kalte \xc2\xabpraktstykker\xc2\xbb. Ofte er de bare kort nevnt, eller ikke nevnt, i de fagmessige v\xc3\xa5penbeskrivelsene, blasoneringene. Is\xc3\xa5fall er det helt opp til den enkelte tegner og v\xc3\xa5peneier hvordan de \xc3\xb8nsker at postamentet skal bli utformet. Noen v\xc3\xa5peneiere som har postament og annet ytre utstyr i sine v\xc3\xa5pen, bruker likevel bare skjoldet._NEWLINE_I mange segl fra 1700- og 1800-tallene er det satt former for postament under skjold eller symbolske figurer. Postamentet kan da v\xc3\xa6re et rent dekorativt element. Dette ses bl.a. i flere av eidsvollsmennenes segl p\xc3\xa5 Norges Grunnlov av 17. mai 1814, bl.a. i seglene til Valentin Sibbern, Frederik Schmidt og Nicolai Wergeland.'